《再过桃花台》
宋代·陈文蔚

去年过桃花，心情乱飞絮。
今年重来时，烟水已成趣。
川华动春绿，渔艇自来去。
况复江上山，玉立美无度。
徘徊欲吟诗，日暮不成赋。
但见飞鸟归，暝色带云树。
我生亦何求，行止随所寓。
悠然此时心，但觉狎鸥鹭。
风定波自平，可玩不可怖。
堪嗟世间人，险阻起平路。
兹焉得所图，万事不关虑。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。